শাকিরা মানেই ‘হিপস ডোন্ট লাই’। তাঁর কোমড় কথা বলে। সুরের মূর্চ্ছণা তোলে। শাকিরা মানেই ভেসে ওঠে জেরার্ড পিকের মুখ। বার্সলোনার তারকা ফুটবলার পিকের বান্ধবী কলম্বিয়ান পপ তারকা শাকিরা। তাঁর মুকুটে এবার যোগ হল আরও একটি পালক।
দক্ষিণ আফ্রিকা বিশ্বকাপের আগে 'ওয়াকা ওয়াকা' গানটি তৈরি করেছিলেন শাকিরা। থুড়ি, বলা ভাল প্রয়াত নেলসন ম্যান্ডেলার দেশে অনুষ্ঠিত বিশ্বকাপের ‘থিম সং’ই ছিল ‘ওয়াকা ওয়াকা’। সেই ভিডিওতে কে ছিলেন না? লিও মেসি, জেরার্ড পিকে, নেমার থেকে আরও অনেককেই দেখানো হয় ভিডিওটিতে। বেশ জনপ্রিয় হয়েছিল সেই ভিডিওটি।
ইউটিউবে শাকিরার গানটির ভিডিও ইতিমধ্যেই দেখে ফেলেছেন প্রায় একশো কোটির বেশি মানুষ। আর এটাই নয়া নজির শাকিরার। তৃতীয় লাতিন শিল্পী হিসেবে এই রেকর্ড গড়লেন পিকে-র বান্ধবী। এর আগে ব্রুনো মার্স ও এনরিকে রেকর্ড গড়েছিলেন। মাইলস্টোন ছোঁয়ার পরে শাকিরা বলেন, ‘‘এই গান ও ভিডিওটি আমার জীবন বদলে দিয়েছিল।’’